
	Argumentai: Įtvirtinus įstatymo projektu siūlomus pakeitimus nepilnamečių ir mažamečių vaikų nebus galima ikiteisminiame procese apklausti pakartotinai dėl tų aplinkybių, kurias jie jau yra paaiškinę, kaip teigia įstatymo projekto rengėjai taip bus sušvelninti nukentėjusio vaiko, o ypač nukentėjusio nuo seksualinio pobūdžio prievartos ar išnaudojimo patiriamą įtampą, nemalonius išgyvenimus, išvengti vaiko pakartotinio traumavimo baudžiamajame procese, bei sumažinti rizikas, kad vaikas dėl spaudimo, realaus ar subjektyviai suvokiamo suaugusiųjų nepasitikėjimo pakeis parodymus prievartautojo naudai ar kitaip bus padidinta prievartautojo atsakomybės išvengimo rizika. Tačiau atkreiptinas dėmesys, kad projekte neįtvirtinta nuostata, jog pakartotinė apklausa galima tik dėl naujai paaiškėjusių aplinkybių, tik įstatyme numačius atskirą reikalavimą bus galima pasiekti projekto rengėjų numatytus tikslus. 

Pasiūlymas: Siūlau papildyti 186  straipsnio 2 dalį ir ją išdėstyti taip:
„2. Nepilnametis liudytojas ar nepilnametis nukentėjusysis ikiteisminio tyrimo metu apklausiami vaikų apklausoms pritaikytose patalpose ir tik vieną kartą, nebent ikiteisminio tyrimo metu būtina pakartotinė nepilnamečio liudytojo ar nepilnamečio nukentėjusiojo apklausa dėl naujai paaiškėjusių aplinkybių. Pakartotinėje apklausoje apklausiama tik dėl naujai paaiškėjusių aplinkybių ir juos paprastai apklausia tas pats asmuo. Apklausoje gali būti skelbiama pertrauka šio straipsnio 4 dalyje numatytu atveju ar atsižvelgiant į apklausoje dalyvaujančio psichologo rekomendaciją dėl nepilnamečio psichologinės ar emocinės būklės apklausos metu. Po pertraukos apklausa tęsiama tik dėl klausimų, kurie dar nebuvo atsakyti. Nepilnamečio liudytojo ar nepilnamečio nukentėjusiojo apklausos metu turi būti daromas vaizdo ir garso įrašas. Jie į teisiamąjį posėdį šaukiami tik išimtiniais atvejais.“

